Je Guillaumes d’Abbens, chevaliers, fay savoir à touz... que je suis hons liges à noble baron monsignour Jeham de Chalon, signour d’Arlay, sauve la feauté Vuillemin, mon nevour, et tesmoignois et cognois que je tien dou devantdit Jeham, mon signour, ma maison et mon chastel d’Abbens, sauve la feauté doudit Vuillemin. Et tesmoignois encor et cognois que je tien dou devantdit Jehan, mon signour, quanque je ay à pont de Molumbe, en toutes choses, en homes, en estans, en molins, et ce que j’ay en la reviere de Douz dois ledit pont de Molumbe jusque à molin de Escucheset, et six maignies d’omes de Viler-Saint-George. Et toutes ces choses cognois je et tesmonois que je tiens dou devantdit Jehan, mon signour, nu à nu, fuers que ma maison et mon chestel d’Abbens, que je tien doudit Jehan, mon signour, sauve la feauté Vuillemin, mon nevour. En tesmoignaige de laquel chose, je ai mis mon seel pendant en ces presentes lettres, faites et données le mecredi, l’endemain de la Chantelouse, l’an de l’incarnation Nostre Signour Jesus Crist corrant par mil CC IIIIxx et doux.